## Odluka o izmjeni i dopuni Odluke o sanaciji i restrukturiranju Splitske banke d.d., Split

### NN 22/1998 (19.2.1998.), Odluka o izmjeni i dopuni Odluke o sanaciji i restrukturiranju Splitske banke d.d., Split

# **VLADA REPUBLIKE HRVATSKE**

Na temelju članka 11., a u svezi s člancima 12. do 17. Zakona o sanaciji
i restrukturiranju banaka ("Narodne novine", broj 44/94), Vlada Republike
Hrvatske je na sjednici održanoj 12. veljače 1998. godine, donijela

## **ODLUKU**

### **O IZMJENI I DOPUNI ODLUKE O SANACIJI I RESTRUKTURIRANJU SPLITSKE BANKE d.d., SPLIT**

I.

U Odluci o sanaciji i restrukturiranju Splitske banke d.d., Split ("Narodne
novine", broj 31/96) točka VII. stavak 2. mijenja se i glasi:

"Obveznice iz stavka 1. ove točke izdaju se u kunama na iznos od 100
milijuna kuna sa rokom dospijeća od 10 godina i s visinom kamatne stope
od 8,5% koja se isplaćuje svakih 6 mjeseci."

Iza stavka 2., dodaju se novi stavci 3. i 4. koji glase:

"Neiskupljeni iznos obveznica izdanih po Odluci o sanaciji i restrukturiranju
Splitske banke d.d., Split, zaključno sa 20. studenim 1997. u iznosu od
663 milijuna kuna zamjenjuje se obveznicama uz valutnu klauzulu - protuvrijednost
u DEM po srednjem tečaju Hrvatske narodne banke na dan 20. studenoga 1997.
godine sa 6% kamata i rokom dospijeća od 10 godina koja se isplaćuje svakih
6 mjeseci i to: 20. svibnja i 20. studenoga tako da prvi anuitet dospijeva
20. svibnja 1998. godine, a zadnji 20. studenoga 2007. godine.

Za povećanje obveza banke prema "London i Paris klubu" (povećanje s
osnova "malog reprograma" za "Pariz klub" te "gross up" za povećanje obveza
za "London klub") izdaju se obveznice u visini od 46 milijuna kuna uz valutnu
klauzulu - protuvrijednost u DEM po srednjem tečaju Hrvatske narodne banke
na dan 20. studenoga 1997. godine sa 6% kamata i rokom dospijeća od 10
godina koja se isplaćuje svakih 6 mjeseci i to: 20. svibnja i 20. studenoga
tako da prvi anuitet dospijeva 20. svibnja 1998. godine, a zadnji 20. studenoga
2007. godine."

II.

Iza točke VII. dodaju se nove točke VII a, VII b. i VII c. koje glase:

"VII a.

Za slučaj da za vrijeme amortizacije obveznica dođe do zamjene valute
koja se koristi za valutnu klauzulu za neku drugu valutu (DEM u EURO) izvršit
će se i obračunska zamjena neamortiziranog dijela obveznica sa klauzulom
protuvrijednosti u toj valuti i obračunom na dan zamjene po srednjem tečaju
Hrvatske narodne banke.

VII b.

Ministarstvo financija će u ime Republike Hrvatske izvršiti zamjenu
obveznica izdanih po Zakonu o izdavanju obveznica za restrukturiranje gospodarstva
u Republici Hrvatskoj ("Narodne novine", broj 27/91) za potraživanje Splitske
banke d.d., Split prema Republici Hrvatskoj u iznosu od 397.120.000,00
kuna koji predstavlja diskontiranu vrijednost obveza prema Splitskoj banci,
a zamjenom obveznica u tom iznosu podmiruju se obveze Republike Hrvatske
prema Splitskoj banci sukladno Zakonu o izdavanju obveznica za restrukturiranje
gospodarstva u Republici Hrvatskoj u cijelosti.

Ministarstvo financija će izvršiti zamjenu sa stanjem na dan 29. veljače
1996., za utržive obveznice koje se nominiraju u kunama, a isplata obveznica
vezana je na indeks promjena srednjeg tečaja Hrvatske narodne banke za
DEM u odnosu na kunu na dan dospijeća pojedinog anuiteta u odnosu na dan
zamjene obveznica, sa kamatom od 7,2% godišnje, polugodišnjim anuitetima,
na ime.

VII c.

Zamjena obveznica iz stavka 3. točke VII. Odluke o sanaciji i restrukturiranju
Splitske banke d.d., Split obavit će se sa danom 31. prosinca 1997., a
izdavanje obveznica iz stavka 4. točke VII. izvršiti će se sa danom 31.
prosinca 1997."

III.

Ova Odluka stupa na snagu danom objave u "Narodnim novinama".

Klasa: 450-02/93-01/05
Urbroj: 5030115-98-2
Zagreb, 12. veljače 1998.

Predsjednik
**mr. Zlatko Mateša,** v. r.

Odluka, NN 22/1998-283